CELEX: 32018D1553
Language: hr
Date: 2018-10-15 00:00:00
Title: Provedbena odluka Komisije (EU) 2018/1553 оd 15. listopada 2018. o uvjetima za priznavanje elektroničkih fitosanitarnih certifikata koje izdaju nacionalne organizacije za zaštitu bilja trećih zemalja (priopćeno pod brojem dokumenta C(2018) 5370) (Tekst značajan za EGP.)

17.10.2018   
               
               
                  HR
               
               
                  Službeni list Europske unije
               
               
                  L 260/22
               
            
         PROVEDBENA ODLUKA KOMISIJE (EU) 2018/1553
         оd 15. listopada 2018.
         o uvjetima za priznavanje elektroničkih fitosanitarnih certifikata koje izdaju nacionalne organizacije za zaštitu bilja trećih zemalja
         
            
               (priopćeno pod brojem dokumenta C(2018) 5370)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno njezin članak 13. stavak 1.,
         budući da:
         
                     (1)
                  
                  
                     Direktivom 2000/29/EZ predviđa se da bilje, biljne proizvode ili druge predmete koji su navedeni u dijelu B. Priloga V. toj direktivi, a dolaze iz treće zemlje i unose se na carinsko područje Unije, od trenutka njihova ulaska u Uniju prati odgovarajući izvornik propisanog službenog fitosanitarnog certifikata. U Prilogu Međunarodnoj konvenciji o zaštiti bilja („IPPC”) utvrđen je obrazac propisanog fitosanitarnog certifikata.
                  
               
                     (2)
                  
                  
                     U skladu s Direktivom 2000/29/EZ mogu se priznati elektronički fitosanitarni certifikati ako su ispunjeni posebni uvjeti koje je utvrdila Komisija.
                  
               
                     (3)
                  
                  
                     Sustav Traces, uveden Odlukom Komisije 2004/292/EZ (2) u skladu s Direktivom Vijeća 90/425/EEZ (3), Komisijin je internetski alat za certifikaciju sanitarnih i fitosanitarnih zahtjeva koji se odnose na trgovinu životinjama, sjemenom i embrijima, hranom, hranom za životinje i biljem unutar Unije i uvoz životinja, sjemena i embrija, hrane, hrane za životinje i bilja u Uniju. Zahvaljujući njemu cijeli postupak certificiranja može se obaviti elektronički i olakšana je razmjena informacija između relevantnih sudionika u trgovini i kontrolnih tijela.
                  
               
                     (4)
                  
                  
                     Sustav Traces omogućuje učitavanje preslika papirnatih fitosanitarnih certifikata koje izdaju nacionalne organizacije za zaštitu bilja trećih zemalja. Države članice mogu utvrditi slične funkcije u okviru svojih nacionalnih certifikacijskih sustava.
                  
               
                     (5)
                  
                  
                     Centar Ujedinjenih naroda za olakšavanje trgovine i elektroničkog poslovanja („UN/CEFACT”) razvio je tehničke norme kako bi se pojednostavnili transakcijski postupci i time doprinijelo rastu svjetske trgovine. Te su norme relevantne za primjenu sustava za trgovinu bez papira i njima se opisuju formati podataka za razmjenu informacija. Proširivi jezik za označivanje (engl. „eXtensible Markup Language”, XML) općenito je prihvaćeni standardni format poruka za organiziranje i opisivanje podataka u dokumentima, primjerice fitosanitarnim certifikatima.
                  
               
                     (6)
                  
                  
                     Sukladnost s normama UN/CEFACT-a i upotreba formata XML trebali bi stoga biti preduvjet za priznavanje elektroničkih fitosanitarnih certifikata u Uniji.
                  
               
                     (7)
                  
                  
                     Uredbom (EU) br. 910/2014 Europskog parlamenta i Vijeća (4) utvrđuju se pravila za usluge povjerenja i uspostavlja pravni okvir za elektroničke potpise, elektroničke pečate, elektroničke vremenske žigove, elektroničke dokumente, usluge elektroničke preporučene dostave i usluge certificiranja za autentikaciju mrežnih stranica, što je potrebno kako bi se sredstvima elektroničke identifikacije mogao pripisati određeni stupanj pouzdanosti.
                  
               
                     (8)
                  
                  
                     Uredbom (EU) br. 910/2014 utvrđuju se potrebni sigurnosni zahtjevi koji se trebaju ispuniti primjenom različitih tehnologija. Konkretno, njom se utvrđuju zahtjevi za kvalificirane pružatelje usluga povjerenja koji osiguravaju kvalificirane elektroničke potpise i pečate i nekvalificirane pružatelje usluga povjerenja koji osiguravaju napredne elektroničke potpise i pečate. Obje vrste pružatelja usluga mogu nedvosmisleno identificirati potpisnika ili autora pečata.
                  
               
                     (9)
                  
                  
                     Kako bi se održala odgovarajuća razina sigurnosti sredstava elektroničke identifikacije i elektroničkog certificiranja, digitalizirao postupak certificiranja u skladu s Komunikacijom Komisije od 6. svibnja 2015.„Strategija jedinstvenog digitalnog tržišta za Europu” (5) te uskladile norme u svim državama članicama, primjereno je da uvjeti za priznavanje elektroničkih fitosanitarnih certifikata udovoljavaju normama utvrđenima Uredbom (EU) br. 910/2014, a posebno normama utvrđenima za kvalificirane elektroničke potpise, pečate i vremenske žigove te napredne elektroničke potpise i pečate.
                  
               
                     (10)
                  
                  
                     Međutim, kako bi se omogućila postupna provedba ove Odluke i izbjegli poremećaji u trgovini, primjereno je tijekom ograničenog razdoblja priznavati elektroničke fitosanitarne certifikate koji ispunjavaju kriterije za elektronički potpis i pečat utvrđene u Uredbi (EU) br. 910/2014.
                  
               
                     (11)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Predmet
            Ovom se Odlukom utvrđuju uvjeti za priznavanje elektroničkih fitosanitarnih certifikata koje izdaju nacionalne organizacije za zaštitu bilja trećih zemalja.
         
         
            Članak 2.
            Uvjeti za priznavanje elektroničkih fitosanitarnih certifikata koje izdaju nacionalne organizacije za zaštitu bilja trećih zemalja
            
               1.   Fitosanitarni certifikat koji sadržava informacije uvrštene u obrazac fitosanitarnog certifikata utvrđen u Prilogu Međunarodnoj konvenciji o zaštiti bilja („IPPC”) priznaje se kao elektronički fitosanitarni certifikat ako su ispunjeni svi sljedeći uvjeti:
               
                           (a)
                        
                        
                           izdala ga je nacionalna organizacija za zaštitu bilja treće zemlje putem nekog od sljedećih sustava:
                           
                                       i.
                                    
                                    
                                       sustava Traces,
                                    
                                 
                                       ii.
                                    
                                    
                                       nacionalnog certifikacijskog sustava države članice,
                                    
                                 
                                       iii.
                                    
                                    
                                       elektroničkog certifikacijskog sustava treće zemlje koji može razmjenjivati podatke sa sustavom Traces ili nacionalnim certifikacijskim sustavom države članice;
                                    
                                 
                     
                           (b)
                        
                        
                           temelji se na normi UN/CEFACT-a i ima format XML;
                        
                     
                           (c)
                        
                        
                           potpisao ga je ovlašteni službenik naprednim ili kvalificiranim elektroničkim potpisom kako su definirani u članku 3. točkama 11. i 12. Uredbe (EU) br. 910/2014;
                        
                     
                           (d)
                        
                        
                           nosi napredni ili kvalificirani elektronički pečat, kako su definirani u članku 3. točkama 26. i 27. Uredbe (EU) br. 910/2014, nacionalne organizacije za zaštitu bilja koja ga je izdala ili napredni ili kvalificirani elektronički potpis pravnog zastupnika nacionalne organizacije za zaštitu bilja koja ga je izdala;
                        
                     
                           (e)
                        
                        
                           nosi kvalificirani elektronički vremenski žig kako je definiran u članku 3. točki 34. Uredbe (EU) br. 910/2014.
                        
                     
            
               2.   Ako se elektronički fitosanitarni certifikat izdaje u skladu sa stavkom 1. točkom (a) podtočkom iii., države članice i Komisija oblikuju svoj sustav za primanje podataka na takav način da se u okviru njega razmjena podataka priznaje zahvaljujući naprednom ili kvalificiranom elektroničkom pečatu nacionalne organizacije za zaštitu bilja koja izdaje certifikat ili naprednom ili kvalificiranom elektroničkom potpisu pravnog zastupnika nacionalne organizacije za zaštitu bilja koja izdaje certifikat. U tom se slučaju ne primjenjuje uvjet iz stavka 1. točke (c).
            
            
               3.   Odstupajući od zahtjeva iz stavka 1. točaka (c) i (d) i tijekom razdoblja od 12 mjeseci koje završava 15. listopada 2019. fitosanitarni certifikat priznaje se kao elektronički fitosanitarni certifikat ako ga je potpisao ovlašteni službenik elektroničkim potpisom kako je definiran u članku 3. točki 10. Uredbe (EU) br. 910/2014 i ako nosi elektronički pečat nacionalne organizacije za zaštitu bilja koja ga je izdala kako je definiran u članku 3. točki 25. Uredbe (EU) br. 910/2014 ili elektronički potpis pravnog zastupnika nacionalne organizacije za zaštitu bilja koja ga je izdala.
            
         
         
            Članak 3.
            Adresati
            Ova je Odluka upućena državama članicama.
         
         
            Sastavljeno u Bruxellesu 15. listopada 2018.
            
               
                  Za Komisiju
               
               Vytenis ANDRIUKAITIS
               
                  Član Komisije
               
            
         
         
            (1)  SL L 169, 10.7.2000., str. 1.
         
         
            (2)  Odluka Komisije 2004/292/EZ od 30. ožujka 2004. o uvođenju sustava Traces te izmjeni Odluke 92/486/EEZ (SL L 94, 31.3.2004., str. 63.).
         
            (3)  Direktiva Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (SL L 224, 18.8.1990., str. 29.).
         
            (4)  Uredba (EU) br. 910/2014 Europskog parlamenta i Vijeća od 23. srpnja 2014. o elektroničkoj identifikaciji i uslugama povjerenja za elektroničke transakcije na unutarnjem tržištu i stavljanju izvan snage Direktive 1999/93/EZ (SL L 257, 28.8.2014., str. 73.).
         
            (5)  COM(2015) 192 final.